วรพร มะม่วงดอง 100 ล้าน
จากธุรกิจมะม่วงดองใส่ขวดโหล มาสู่การขายมะม่วงดองในเซเว่นทั่วประเทศ วันนี้ธุรกิจนี้มีรายได้เฉียดร้อยล้านบาท ธุรกิจนี้ชื่อว่า “วรพรมะม่วงดอง”  ธุรกิจที่แสนธรรมดา แต่รายได้ไม่ธรรมดา มีวันนี้ได้  เขาเริ่มมายังไง ลงทุนแมนจะมาเล่าให้ฟัง
22 พ.ค. 2561

วรพร มะม่วงดอง 100 ล้าน / โดย ลงทุนแมน
จากธุรกิจมะม่วงดองใส่ขวดโหล
มาสู่การขายมะม่วงดองในเซเว่นทั่วประเทศ
วันนี้ธุรกิจนี้มีรายได้เฉียดร้อยล้านบาท
ธุรกิจนี้ชื่อว่า “วรพรมะม่วงดอง”
ธุรกิจที่แสนธรรมดา แต่รายได้ไม่ธรรมดา มีวันนี้ได้
เขาเริ่มมาอย่างไร ลงทุนแมนจะมาเล่าให้ฟัง
จุดเริ่มต้นของวรพรมะม่วงดองต้องย้อนกลับไปกว่า 60 ปีที่แล้ว
เมื่อนายไต่ไห้ แซ่โค้ว ชาวจีนที่หอบเสื่อผืนหมอนใบ ข้ามน้ำข้ามทะเลมายังเมืองไทย เพื่อมาตั้งรกรากที่เมืองแปดริ้ว จ.ฉะเชิงเทรา
สิ่งหนึ่งที่นายไต่ไห้ นำติดตัวมาด้วยนั้น คือ ความรู้ในการแปรรูปผักผลไม้ต้นตำรับชาวจีนซัวเถาเพื่อมาใช้ดองมะม่วง
เมืองแปดริ้วนั้นมีมะม่วงอยู่มาก ทำให้นายไต่ไห้ ทำมาหาเลี้ยงครอบครัว โดยดองมะม่วงใส่โหลแก้วขายนั่นเอง ซึ่งนั่นถือเป็นจุดเริ่มของธุรกิจ วรพรมะม่วงดอง
ต่อมาคุณชัยรัตน์ โสธรนพบุตร ทายาทรุ่นที่ 2 ได้เข้ามาสานต่อธุรกิจจากพ่อเขา โดยคุณชัยรัตน์ยอมรับว่า ในช่วงแรกไม่อยากทำธุรกิจครอบครัวนี้เลย ทำให้เขาตัดสินใจไปเป็นครูซึ่งเป็นอาชีพหลัก ส่วนธุรกิจครอบครัวเป็นเพียงอาชีพรองที่ทำเพื่อหารายได้เสริม
อย่างไรก็ตาม ในช่วงนั้นคุณชัยรัตน์ ได้นำมะม่วงดองของเขาออกไปขายตามร้านต่างๆ จากเดิมที่ขายเพียงแค่หน้าร้านเท่านั้น ทำให้เวลาผ่านไป รายได้จากอาชีพเสริมนี้กลับมากกว่ารายได้จากการเป็นครูเสียอีก
และแล้วจุดเปลี่ยนที่สำคัญที่สุดของ วรพรมะม่วงดอง ก็มาถึง
คุณชัยรัตน์ตัดสินใจลาออกจากอาชีพครู แล้วนำเงินเก็บสะสมทั้งชีวิตประมาณ 1 ล้านบาท ลงทุนในธุรกิจมะม่วงดองเต็มตัว โดยนำเงินมาซื้อโอ่งดองมะม่วงกว่า 40 โอ่ง ซื้อวัตถุดิบ นั่นก็คือมะม่วงซึ่งเขาคาดว่าจะพอขายได้สัก 6 เดือน
แต่เมื่อขายจริงๆ ทุกอย่างกลับขายหมดเพียง 3 เดือนเท่านั้น..
จุดนี้เองทำให้คุณชัยรัตน์เชื่อว่า เขามีโอกาสจะสร้างมูลค่าเพิ่มให้แก่มะม่วงพวกนี้ได้อีกมาก
โดยใช้ความรู้ที่เขาซึมซับมาจากพ่อสมัยที่เขายังเด็ก เพราะเมืองแปดริ้วมีมะม่วงเยอะมาก โดยเฉพาะช่วงเดือนเมษายนถึงเดือนพฤษภาคม ที่ผลผลิตมะม่วงจะออกสู่ตลาดจนล้น
นอกจากนี้ คุณชัยรัตน์ได้เปลี่ยนระบบการผลิตเป็นระบบปิด โดยนำมะม่วงดองมาบรรจุถุงซึ่งนับเป็นเจ้าแรกของประเทศที่ทำแบบนี้ และนำไปขายในร้าน 7-11 ซึ่งในช่วงนั้นร้าน 7-11 มีเพียง 80 สาขา
และก็อย่างที่ทราบกันว่าร้าน 7-11 ขยายสาขาอย่างรวดเร็ว ทำให้ธุรกิจมะม่วงดองของวรพรนั้นเติบโตตามไปด้วย
รายได้และกำไรบริษัท ผลไม้แปรรูปวรพร จำกัด
ปี 2540 รายได้ 5.8 ล้านบาท กำไร 4.7 หมื่นบาท
ปี 2549 รายได้ 22.8 ล้านบาท กำไร 3.5 แสนบาท
ปี 2559 รายได้ 94.8 ล้านบาท กำไร 3.7 ล้านบาท
รายได้ของบริษัทนี้เติบโตอย่างก้าวกระโดดแตะหลัก 100 ล้านบาทต่อปี..
วันนี้คุณชัยรัตน์ บอกว่าตัวเองกำลังจะค่อยๆ วางมือ โดยให้ทายาทรุ่นที่ 3 คือคุณชัยพร โสธรนพบุตร มาสานต่อธุรกิจ
จากการที่คุณชัยพรได้คลุกคลีกับธุรกิจนี้ โดยเขามักจะติดรถไปช่วยพ่อส่งสินค้าเป็นประจำ ทำให้คุณชัยพรมีความรู้และประสบการณ์ที่จะสานต่อธุรกิจมะม่วงดองของครอบครัวต่อไปได้ในอนาคต
ปัจจุบัน ธุรกิจของวรพรไม่เพียงแต่จำหน่ายมะม่วงดองแต่ยังรวมไปถึงมะม่วงกวนอบแห้ง โดยกว่า 50% ของยอดขายมาจากร้าน 7-11
นอกจากนี้ สินค้าของวรพรยังส่งไปขายใน 11 ประเทศทั่วโลก โดยตลาดที่จีน ถือเป็นตลาดหลักในต่างประเทศของบริษัท
ข้อมูลที่น่าสนใจคือ
จากภูมิปัญญาการถนอมอาหารที่มาจากรุ่นบุกเบิกที่ผลิตได้เพียง 2 ตันต่อปี
จนมาวันนี้สินค้าบ้านๆ อย่างมะม่วงดอง วรพรผลิตได้ประมาณ 2 พันตันต่อปี
เรื่องนี้ทำให้เราคิดได้ว่า ในท่ามกลางคนที่เสาะแสวงหาสินค้าใหม่ๆ อาชีพใหม่ จนบางครั้งเราลืมไปว่าเรามีของดีอยู่ใกล้ตัวท่ีบรรพบุรุษให้มา
ก่อนหน้านั้นคุณชัยรัตน์ไม่ค่อยชอบธุรกิจมะม่วงดองของคุณพ่อ แต่จริงๆ แล้วเมื่อตัดสินใจมาทำเต็มตัว ธุรกิจที่ดูเหมือนจะไม่มีอะไร กลับทำรายได้มหาศาล
บางทีการทำธุรกิจ ไม่จำเป็นต้องเป็นอะไรที่ใหญ่โต แต่การทำธุรกิจง่ายๆ โดยเป็นสิ่งที่เรามีความรู้ ความชำนาญอยู่แล้ว แล้วทำมันให้ดี ก็อาจจะช่วยให้เราประสบความสำเร็จได้เหมือนอย่าง วรพรมะม่วงดองนั่นเอง..
----------------------
<ad> หากร้านกาแฟของเราขายดีเหมือนมะม่วงดองวรพร ให้เครื่องเรียกคิวไร้สาย QTY ช่วยสิ เครื่องเรียกคิวไร้สาย QTY เปลี่ยนร้านกาแฟของคุณให้ดูโปร ลดรายจ่ายได้หลักล้านต่อปี ซื้อแล้วไม่ลดรายจ่าย รายได้ไม่เพิ่ม ยินดีคืนเงิน !
แจ้งว่ามาจากลงทุนแมน รับส่วนลด 3,000 บาท
Line : @qtyq FB : QtY : queue calling system Website : 
----------------------
Reference
-
-
-
-
-
-